KIRJALLINEN KYSYMYS E-3705/00 esittäjä(t): John Cushnahan (PPE-DE) neuvostolle. Demokratian puolesta mieltään osoittavien kohtelu Valko-Venäjällä.



Virallinen lehti nro 174 E , 19/06/2001 s. 0120 - 0121



KIRJALLINEN KYSYMYS E-3705/00 esittäjä(t): John Cushnahan (PPE-DE) neuvostolle (30. marraskuuta 2000) Aihe: Demokratian puolesta mieltään osoittavien kohtelu Valko-Venäjällä Onko puheenjohtajavaltio selvillä demokratian puolustajien alistamisesta Valko-Venäjällä? Kun erään Valko-Venäjän keskeisen demokratiaa kannattavan puolueen (Belarusian Front) nuoren siiven edustajat purkivat väkivallattomassa mielenosoituksessa kiukkuaan demokraateiksi itseään väittäviä maanmiehiään kohtaan, he joutuivat poliisin väkivallan uhreiksi. Mitä neuvosto aikoo tehdä varmistaakseen, etteivät tällaiset ihmisoikeusrikkomukset toistu, etenkin jos pidetään mahdollisena, että Valko-Venäjästä tulee EU:n jäsen? Vastaus (12. maaliskuuta 2001) Kuten asiaan kuuluu, neuvosto seuraa tiiviisti Valko-Venäjän tilannetta, sillä Valko-Venäjä on tulevaisuudessa EU:n jäsenvaltioiden rajanaapuri. EU on toistuvasti korostanut, kuinka tärkeänä se pitää Valko-Venäjän demokratisointia. On erittäin huolestuttavaa, että Valko-Venäjän viranomaiset eivät ole antaneet merkkejä maan heikon ihmisoikeustilanteen kohentamisesta. Neuvosto pahoitteleekin sunnuntaina 12. marraskuuta 2000 järjestetyn opposition nuorisoliikkeiden mielenosoituksen väkivaltaista tukahduttamista. Useat tapaukseen liittyvät seikat antavat aihetta erityiseen huoleen, sillä suuri joukko nuoria mielenosoittajia pidätettiin, monet heistä olivat alle 16-vuotiaita, ja joillekin pidätetyistä annettiin huomattavan suuria sakkorangaistuksia. Lisäksi poliisi on saanut lukuisia syytöksiä kohtuuttoman väkivallan käytöstä pidätysten yhteydessä. Neuvosto tukee täysin parlamentin lokakuussa 1999 vahvistamaa kantaa, jossa Valko-Venäjän viranomaisia vaadittiin vapauttamaan välittömästi kaikki ne, jotka on vangittu siksi, että he ovat harjoittaneet oikeuttaan ilmaisunvapauteen. Neuvosto on vedonnut toistuvasti ja vetoaa jälleen kerran Valko-Venäjän viranomaisiin, jotta ne kunnioittaisivat kansainvälisiä ihmisoikeusstandardeja. Neuvosto on koettanut kaikin tavoin saada sanomansa perille. Puheenjohtajavaltio ja neuvosto ovat lukuisissa julkilausumissaan tuoneet selkeästi ilmi turhautuneisuutensa Valko-Venäjän viranomaisten asenteeseen. Lisäksi neuvosto on tukenut hyvin julkisesti, viimeksi marraskuussa, ETYJin neuvonta- ja valvontaryhmää sen yrittäessä oikeutetusti suorittaa tehtäväänsä Valko-Venäjällä. Neuvosto on ilmaissut kantansa korkeimmalla mahdollisella tasolla, kun korkea edustaja Javier Solana keskusteli puhelimitse Aleksandr Lukashenkon kanssa. EU:n kanta on edelleen se, että eristäytymispolitiikalla on kielteiset seuraukset ja se aiheuttaa vain epävakautta alueella. EU on siitä huolimatta pitänyt voimassa Valko-Venäjää koskevat rajoittavat toimenpiteensä siitä lähtien, kun ne saatettiin voimaan vuonna 1997. Neuvosto uskoo, että paras keino Valko-Venäjän ihmisoikeustilanteen kohentamiseksi on huhtikuussa 1999 laadittu vaiheittainen toimintamalli, jonka tarkoituksena on tarjota Valko-Venäjän viranomaisille kannustimia suhteiden parantamiseksi.